TQM บวกแรง 10% มั่นใจธุรกิจปีนี้โตแกร่ง วางเป้าโกยยอดขายทะลุ 2.9 หมื่นลบ.
TQM บวกแรง 10% มั่นใจธุรกิจปีนี้โตแกร่ง วางเป้าโกยยอดเบี้ยประกันโตทะลุ 2.9 หมื่นลบ. โดย ณ เวลา 11:10 น. อยู่ที่ระดับ 45.00 บาท เพิ่มขึ้น 4.25 บาท
TQM บวกแรง 10% มั่นใจธุรกิจปีนี้โตแกร่ง วางเป้าโกยยอดเบี้ยประกันโตทะลุ 2.9 หมื่นลบ. โดย ณ เวลา 11:10 น. อยู่ที่ระดับ 45.00 บาท เพิ่มขึ้น 4.25 บาท
19 เม.ย. 2565

ผู้สื่อข่าวรายงานว่า วันนี้ (19 เม.ย. 2565) ราคาหุ้นบริษัท ทีคิวเอ็ม คอร์ปอเรชั่น จำกัด (มหาชน) หรือ TQM ณ เวลา 11:10 น. อยู่ที่ระดับ 45.00 บาท เพิ่มขึ้น 4.25 บาท หรือ 10.43% โดยทำจุดสูงสุดที่ 45.75 บาท และทำจุดต่ำสุดที่ 41.00 บาท ด้วยมูลค่าการซื้อขาย 205.41 ล้านบาท

โดยก่อนหน้านี้(4 เม.ย.2565) TQM เปิดเผยว่า ปี 2565 บริษัทได้ตั้งเป้าหมายยอดเบี้ยประกันรวมทั้ง Organic และ Inorganic growth ไว้ที่ 29,000 ล้านบาท ซึ่งมั่นใจว่าจะสามารถดำเนินงานได้ตามเป้าที่วางไว้
ขณะที่ในไตรมาส 2-3 ของปีนี้ TQM ยังคงวางแผนเดินหน้าโรดโชว์ต่างประเทศเพื่อพบนักลงทุนต่างชาติ ซึ่งเป็นกลุ่มที่ให้ความสนใจหุ้น TQM มาโดยตลอด มีสัดส่วนการถือหุ้นกว่า 16-17%
นอกจากนี้ได้รายงานการเปลี่ยนแปลงการถือหลักทรัพย์ ณ วันที่ 4 เม.ย. ว่า ผู้บริหารและกรรมการของ TQM จำนวน 2 ท่าน ได้ซื้อหุ้นของ TQM ได้แก่ 1.นายอัญชลิน พรรณนิภา ประธานกรรมการบริษัท จำนวน 120,000 หุ้น ราคาเฉลี่ย 41 บาท และ 2.นางสาวสมพร อำไพสุทธิพงษ์ กรรมการ และประธานบริหารสายงานบัญชีการเงิน จำนวน 20,000 หุ้น ราคาเฉลี่ย 40 บาท
โดยการซื้อหุ้นดังกล่าวสะท้อนความเชื่อมั่นในแนวโน้มการเติบโตของบริษัท แม้ท่ามกลางสถานการณ์โควิดที่ส่งผลกับธุรกิจต่าง ๆ เป็นวงกว้าง แต่ผลงานในปี 2564 ที่ผ่านมาของ TQM ยังเติบโตดี สามารถทำกำไรเพิ่มขึ้นถึง 27% เมื่อเทียบกับปี 2563 สะท้อนให้เห็นถึงศักยภาพการดำเนินงานที่แข็งแกร่ง